Forslag til RÅDETS AFGØRELSE om den holdning, der skal indtages på Den Europæiske Unions vegne til et forslag om ændring af bilag III til Rotterdamkonventionen /* COM/2014/0746 final - 2014/0356 (NLE) */





BEGRUNDELSE 1. BAGGRUND FOR FORSLAGET De forhandlinger om en konvention om anvendelse af proceduren for forudgående informeret samtykke for visse farlige kemikalier og pesticider i international handel, som har været ført inden for rammerne af De Forenede Nationers Levnedsmiddel- og Landbrugsorganisation (FAO) og De Forenede Nationers Miljøprogram (UNEP), blev afsluttet i marts 1998. Konventionen blev åbnet for undertegning på en diplomatkonference på ministerniveau, der blev holdt i Rotterdam i september 1998. Den blev undertegnet af Fællesskabet den 11. september 1998. Rotterdamkonventionen er et væsentligt fremskridt i den internationale regulering af bestemte farlige kemikalier, herunder pesticider. Formålet med konventionen er at styrke ansvarsdelingen og samarbejdet mellem parterne i den internationale handel med disse kemikalier for dermed at beskytte menneskers sundhed og miljøet mod potentielle skader og bidrage til en miljøforsvarlig anvendelse af stofferne. Unionen gennemførte konventionen ved Europa-Parlamentets og Rådets forordning (EU) nr. 649/2012 af 4. juli 2012 om eksport og import af farlige kemikalier[1]. Ved afgørelse 2006/730/EF af 25. september 2006[2] besluttede Rådet at indgå konventionen på Det Europæiske Fællesskabs vegne. Konventionen trådte i kraft den 24. februar 2004. Den syvende partskonference (COP7) finder sted i Geneve fra den 4. til den 15. maj 2015. Foruden Unionen er 27 af EU's medlemsstater part i konventionen. På grundlag af henstillinger fra Kemikalieundersøgelseskomitéen, et organ under partskonferencens myndighed, forventes partskonferencen at træffe beslutning om at optage flere kemikalier i bilag III til konventionen, så de bliver omfattet af proceduren for forudgående informeret samtykke. De kemikalier, som komitéen anbefaler at optage i Rotterdamkonventionens bilag III, nemlig chrysotilasbest, methamidophos, trichlorfon, fenthion (ultra low volume (ULV)-formuleringer med mindst 640 g aktivt stof/L) og flydende formuleringer (emulgerbare koncentrater og opløseligt koncentrat) indeholdende mindst 276 g/L paraquatdichlorid svarende til mindst 200 g/L paraquation, er allerede ifølge EU-retten underlagt eksportrestriktioner, som svarer til konventionens. Kommissionen forelægger derfor Rådet et forslag til afgørelse om på Unionens vegne at støtte ændringerne af konventionens bilag III på COP7. 2014/0356 (NLE) Forslag til RÅDETS AFGØRELSE om den holdning, der skal indtages på Den Europæiske Unions vegne til et forslag om ændring af bilag III til Rotterdamkonventionen RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, særlig artikel 192, stk. 1, og artikel 207, sammenholdt med artikel 218, stk. 9, under henvisning til forslag fra Europa-Kommissionen, og ud fra følgende betragtninger: (1) Den Europæiske Union har ratificeret Rotterdamkonventionen om proceduren for forudgående informeret samtykke for visse farlige kemikalier og pesticider i international handel (Rotterdamkonventionen)[3]. (2) Rotterdamkonventionen gennemføres i Unionen ved Europa-Parlamentets og Rådets forordning (EF) nr. 649/2012 af 4. juli 2012 om eksport og import af farlige kemikalier[4]. (3) For at sikre, at importlandene nyder godt af den beskyttelse, Rotterdamkonventionen giver, er det nødvendigt og hensigtsmæssigt at støtte henstillingerne fra Kemikalieundersøgelseskomitéen hvad angår optagelsen i Rotterdamkonventionens bilag III af chrysotilasbest, methamidophos, trichlorfon, fenthion (ultra low volume (ULV)-formuleringer med mindst 640 g aktivt stof/L) og flydende formuleringer (emulgerbare koncentrater og opløseligt koncentrat) indeholdende mindst 276 g/L paraquatdichlorid svarende til mindst 200 g/L paraquation. Disse stoffer er allerede forbudt eller underkastet strenge restriktioner i Unionen og derfor omfattet af eksportkrav, der går langt videre end det, der kræves ifølge Rotterdamkonventionen. (4) Det syvende møde for parterne i Rotterdamkonventionen (COP7) forventes at træffe beslutning om de foreslåede ændringer af bilag III. Unionen bør støtte disse ændringer — VEDTAGET DENNE AFGØRELSE: Eneste artikel På det syvende møde i konferencen for parterne i Rotterdamkonventionen støtter Unionen vedtagelsen af ændringerne af Rotterdamkonventionens bilag III, hvorved der deri tilføjes chrysotilasbest, methamidophos, trichlorfon, fenthion (ultra low volume (ULV)-formuleringer med mindst 640 g aktivt stof/L) og flydende formuleringer (emulgerbare koncentrater og opløseligt koncentrat) indeholdende mindst 276 g/L paraquatdichlorid svarende til mindst 200 g/L paraquation. Mindre ændringer af udkastet til den afgørelse, der skal træffes af parterne i konferencen, kan vedtages af Unionens repræsentanter på mødet uden yderligere afgørelse truffet af Rådet. Udfærdiget i Bruxelles, den […]. På Rådets vegne Formand [1] EUT L 201 af 27.7.2012, s. 60. [2] EUT L 299 af 28.10.2006, s. 23. [3] EUT L 299 af 28.10.2006, s. 23. [4] EUT L 201 af 27.7.2012, s. 60.